Bibit ingkang badhe katanêm punika prayogi kabêdhol ing wanci enjing, nuntên dipun pilihi ingkang sae-sae, inggih punika kapilih ingkang lêma, pupusipun botên purêt tuwin botên kanggenan ama cabuk, sukur bage sagêd racak agêng-alitipun, dados tuwuhipun sagêd sarêng. Bibit ingkang awon kabucal. Sontênipun bibit pilihan wau katanêm, dados katahan sadintên dangunipun. Botên prêlu nguwatosakên manawi pêjah jalaran kêdangon panahanipun awit bibit punika sanajan katandho ngantos saminggu dangunipun waton botên kêbênteran samôngsa katanêm inggih mêksa taksih sagêd gêsang, botên langkung manawi badhe nanêm kemawon pasitènipun kêdah kaêlêba rumiyin watawis sadalu, lêt kalih dintên ngadat bibit wau sampun wiwit nglilir.